tartuNLP/wikipedia-smugri-20251201 huggingface dataset:
Ernst Krenkel

Ernst Krenkel (vene keeles Эрнст Теодорович Кренкель; 24. detsember 1903 Białystok, Grodna kubermang, Venemaa Keisririik – 8. detsember 1971 Moskva, Nõukogude Liit) oli saksa päritolu Nõukogude Liidu polaaruurija, radist, geograafiadoktor.
Ta töötas 1924. aastast polaarjaamades radistina. Võttis osa polaarekspeditsioonidest jäälõhkujal Georgi Sedov (1929), dirižaablil Graf Zeppelin (1931), laevadel Sibirjakov (1932) ja Tšeljuškin (1933–1934). 1935. aastal määrati ta Severnaja Zemlja saarestikus Oktoobrirevolutsiooni saare Olovjannõi neemel asuva polaarjaama ülemaks (polaarjaama koosseisus neli inimest).
6. juunist 1937 kuni 15. märtsini 1938 oli Krenkel esimese triiviva polaarjaama Severnõi Poljus radist. Osalemise eest triivi ajal tehtud Põhja-Jäämere uuringutes sai ta geograafiadoktori kraadi (väitekirja kaitsmata).
Hiljem oli Krenkel juhtival tööl. Ta on maetud Novodevitšje kalmistule Moskvas.
Päritolu ja vanemad.
Krenkeli isapoolsed esivanemad rändasid Venemaale 18. sajandil Saksamaalt. Ernsti isa Theodor Krenkel sündis 1863. aastal Harkivis aktsiisiametniku perekonnas. Ta õppis 1885–1887 Tartu ülikoolis võrdlevat keeleteadust. Ta sõitis Pihkvasse ja sooritas seal eksternina eksamid, mis andsid talle õiguse õpetada riigigümnaasiumi kõigis klassides saksa keelt. Mõni aeg hiljem kutsuti ta koduõpetajaks ühte Liivimaa mõisasse. Seal tutvus ta noore baltisakslannnast õpetaja Maria Kestneriga. 1896. aastal nad abiellusid.
Theodor Krenkeli alustas riigiteenistust Sarapulis, kolis siis Bakuusse ja sealt Białystokki, kus temast sai kommertskooli inspektor, kes vajadusel asendas direktorit, kui seda kohal ei olnud. Pidulikel juhtudel pani ta selga mundri: kolme ordeniga saterkuue, pähe kolmnurkse kübara, vööle seadis mõõga. Selline munder tegi kooliõpetajast ametivõimu esindaja. Tsiviilteenistuses jõudis ta välja teenida riiginõuniku aukraadi. 1903. aastal sündis Ernst. 1910. aastal kolis Krenkelite perekond Moskvasse.
Artokraatia

Artokraatia ehk kunsti võim (inglise keeles "artocracy", prantsuse keeles "artocratie") on maailmaparandamine kunsti vahenditega. 
1922. aastal kasutas artokraatia mõistet Filippo Tommaso Marinetti tekstis ”Igale inimesele igaks päevaks erinev töö! Ebavõrdsus ja artokraatia” (inglise keeles "To Every Man, Every Day a Different Job! Inequality and Artocracy"). Esimese maailmasõja lõpus töötas Marinetti välja suhteliselt sidusa utoopilise visiooni uuest ühiskonnast, ülistades isiklikku vabadust ning rõhutades kunsti tähtsust (Marja Härmänmaa 2009).
2011. aasta märtsis toimus Tuneesias tänavakunstiprojekt "". Projekti raames oli Tunise sadama ja Kartaago vahel asuva Le Krami linna väljapaistvates kohtades mõtlema panemiseks, parema maailma nimel või ka "harilikult" eksponeeritud sadade tuneeslaste portreed. Pildid olid paigutatud kohtadesse, kus olid varem olnud endise ja seejärel põlu alla sattunud presidendi Zine El Abidine Ben Ali portreed. Üks fotograafidest, Marco Berrebi, tõdes, et "Artocracy" andis inimestele vabaduse fotode üle arutleda ning tulla oma järeldustele. Terminis ‘artokraatia’ leiame me huvitava kombinatsiooni esteetilisest praktikast ja demokraatlikust enesemääramisest, mis on vaieldamatult ka nimetatud projekti võtmeelemendiks: kunsti esiplaanile nihkumine enesemääramise või lõpuks ka iseorganiseerumise vormina. Projekti puhul oli võrdne nii esteetiline väljendus – piltide paigutamine avalikku ruumi – kui ka eesmärk provotseerida debatti (Anthony Downey 2011).
Chris Rock

Christopher Julius "Chris" Rock III (sündinud 7. veebruaril 1965 Andrewsis Lõuna-Carolinas) on USA koomik ja filminäitleja.
Kevin Hart

 
Kevin Darnell Hart (sündinud 6. juulil 1979 USA Philadelphia osariigis) on USA koomik ja filminäitleja. 
Püstijalakoomikuna hakkas Kevin Hart leida teenima varsti pärast seda, kui oli lõpetanud ülikooli. Aastal 2009 avaldas ta oma esimese stand-up albumi, "I’m a Grown Little Man". 2011. aasta turneega "Laugh at My Pain" teenis ta 15 miljonit USA dollarit. Kui ta oli koomikuna kuulsust kogunud, läks Hart Hollywoodi. Ta näitles komöödiafilmides "Grudge Match" (2013), "Ride Along" (2014), "Central Intelligence" (2016) ja mõlemas "Jumanji" filmis (2017, 2019).
Noorpõlv ja karjäär.
Kevin Hart oli pere kahest lapsest noorim. Harti kasvatas ema. Harti isa oli sõltuvuses kokaiinist ja sattus sageli politseiga pahandustesse. Tema isa Henry Hart kandis mitu korda vanglas karistust kandmas ning veetis harva Keviniga aega. Kevin oli mõtteviisiga, et huumor leevendab kurbust ja valu. Sellest ajast peale on Henry üritanud oma elu jalule saada. Suhted isaga paranesid siis, kui isa vabanes oma sõltuvusest. Kevin Hart lõpetas George Washington High Schooli Philadelphias ja seejärel töötas Brocktonis kingamüüjana. Kevin Hart hakkas esinema väikestes komöödiaklubides esinejanime Lil’ Kev the Bastard all. Esialgu vaid vähesed märkasid Harti ja need kes nägid, ei leidnud, et ta oleks üldse naljakas. Harti hakkas juhendama kuulus koomik Keith Robinson. Hart hakkas esinema oma enda nime all, kasutades esinedes lugusid tõsielust. Hiljem võitis Hart mitu väiksemat komöödiavõistlust ja osales telesaates "Undeclared" (2000).
Suuremad rollid.
Kevin Hart mängis kolmandas ja neljandas „The Scary Movie“ osas CJ-d. Filmid olid üpris edukad. „The Scary Movie“ on õudusfilmide paroodia. Hartil oli pearoll ka komöödiafilmis „Think Like a Man“. Film saavutas ärilise edu, teenides 12 miljoni dollari suuruse eelarvega 96 miljonit dollarit. Film tehti raamatu „Act Like a Lady, Think Like a Man“ järgi. Järgmine tema edukatest töödest oli komöödia ja seiklusfilm „Jumanji: Welcome to the Jungle“, kus Hart mängis üht peaosa. Umbes 90 miljoni dollari suuruse eelarvega tehtud film teenis rohkem kui 960 miljonit dollarit.
Isiklikku.
Kevin Hart abiellus koomik Torrei Hartiga 2003. aastal. Kevinil on Torriega kaks last, Heaven Leigh ja Hendrix. 
2014. aastal tutvus Hart modell Eniko Parrishiga ja abiellus temaga kaks aastat hiljem. Kevini ja Eniko lapsed on Kenzo Kash (sündinud 2017) ja Kaori Mai (2020).
Isla Fisher

Isla Lang Fisher (sündinud 3. veebruaril 1976 Masqaţis Omaanis) on šoti päritolu Austraalia filminäitleja.
Aastal 2010 abiellus ta koomik Sacha Baron Coheniga.
Woody Harrelson

Woodrow Tracy Harrelson (sündinud 23. juulil 1961 USA Texase osariigis Midlandis) on USA filminäitleja.
Tema tuntumate rollide hulka kuuluvad osatäitmised filmides "The People vs. Larry Flynt", "Valged pole mängumehed" ja "Sündinud tapjaks".
Saksamaa Rahvusdemokraatlik Partei (Ida-Saksamaa)

Saksamaa Rahvusdemokraatlik Partei (saksa keeles "National-Demokratische Partei Deutschlands", lühend "NDPD") oli Saksa Demokraatliku Vabariigi legaalne partei, mis pidi ühendama ümberkasvatatud endisi NSDAP liikmeid, ohvitsere, sõjavange ja idast ümberasustatuid.
1982. aastal oli parteil 91 000 liiget. Partei andis välja ajalehte National-Zeitung ja ajakirja Die Nation.
18. märtsil 1990 toimunud Saksa DV Rahvakoja esimestel ja ainsatel vabadel valimistel sai Saksamaa Rahvusdemokraatlik Partei 0,39% häältest.
12. augustil 1990 ühines Saksamaa Rahvusdemokraatlik Partei Vaba Demokraatliku Parteiga ja lakkas iseseisva parteina olemast.
Heinrich Homann

Heinrich Homann (6. märts 1911 Bremerhaven – 4. mai 1994 Berliin) oli Saksamaa sõjaväelane (major) ja poliitik.
Ta astus 1933. aastal Saksa Rahvussotsialistliku Töölispartei liikmeks. 1943. aastal langes ta Stalingradi lahingus sõjavangi, pärast ümberkasvatamist naasis 1948. aastal Saksamaale ja astus Saksamaa Rahvusdemokraatlikku Parteisse, oli selle aseesimees aastail 1952–1967 ja esimees aastail 1972–1989.
Saksa Demokraatliku Vabariigi kangelane

Saksa Demokraatliku Vabariigi kangelane ("Held der DDR") oli Saksa Demokraatliku Vabariigi kõrgeim aunimetus.
Aunimetus asutati 28. oktoobril 1975. Selle juurde kuulus kuldtähe medal, diplom, 25 000-margane rahaline annetus ja alates 1978. aastast Karl Marxi orden. 
Aunimetuse saajate hulgas olid:
Õhulukk

Õhulukk on seade, mis võimaldab inimeste ja objektide vahelist liikumist rõhu all oleva sõiduki ja ümbritseva keskkonna vahel. Eesmärgiks on viia miinimumini rõhu muutus ja atmosfääri kaotus sõidukist. Õhulukk koosneb väikesest kambrist, millel on kaks hermeetilist ust, mis ei ole samal ajal avatud.
Õhulukku võib kasutada peale erineva rõhu ka erinevate gaasiliste keskkondade eraldamiseks.
Seda kasutatakse ka vee all, et võimaldada liikumist õhukeskkonnast väljas olevasse veekeskkonda. Sellisel juhul võib õhulukk sisaldada nii vett kui õhku. Selliseid õhulukke kasutatakse sukelaparaatides ning allveelaborites.
Sonderfahndungsliste G.B.

Sonderfahndungsliste G.B. oli teise maailmasõja ajal koostatud saksavaenulike brittide nimekiri. See sisaldas tähestikulises järjestuses 2820 nime.
Turbopump

 
Turbopump on mootorikütuse pump, mille kaks peamist komponenti on labapump ja gaasiturbiinist ajam. Tavaliselt on need paigaldatud samale teljele, mõnikord aga omavahel ülekande abil ühendatud. Turbopumba ülesandeks on tekitada vedelikus kõrge rõhk enne selle suunamist põlemiskambrisse või mujale.
Leidub kahte tüüpi turbopumpasid: tsentrifugaalpumba puhul paisatakse vedelik suurel kiirusel väljapoole; aksiaalpumba puhul tõstavad vahelduvad pöörlevad ja paigalseisvad labad järk-järgult vedeliku rõhku.
Aksiaalpumbad on väikese läbimõõduga, kuid tõstavad vedeliku rõhku mõõdukalt. Ehkki aksiaalpumba puhul on vajalikud mitmekordsed surveastmed, sobivad aksiaalpumbad hästi väikese tihedusega vedelike jaoks. Tsentrifugaalpumbad on suure tihedusega vedelike korral kaugelt võimsamad, kuid väikese tihedusega vedelike puhul peavad olema suure läbimõõduga.
Turbopumpade tööpõhimõte on sisuliselt sama mis autode turboseadmetel: kõrge rõhu all olev mootorikütus suunatakse kõrge rõhuga põlemiskambrisse, et tagada mootori suurem võimsus.
Anşār Bayt al-Maqdis

Anşār Bayt al-Maqdis (أنصار بيت المقدس‎‎ "Jeruusalemma toetajad", ka "Jeruusalemma Partisanid") on Egiptuses kõige ohtlikumate hulka liigitatud, peamine tegutsev äärmusrühmitus.
Jeruusalemma partisanid moodustati 2011. aastal pärast seda, kui araabia kevade sündmuste käigus kukutati riigi pikaaegne juht Hosni Mubarak. Jeruusalemma Partisanid on salafid. Seost Al-Qaidaga pole täheldatud, kuigi ideoloogia on lähedane.
10.11.2014. Jeruusalemma Partisanid liitusid sunniidi äärmusrühmitusega Islamiriik (IS). See on samade terroristide teisiti nimetamine.
Glottertali vald

Glottertali vald on vald Saksamaal Baden-Württembergis Freiburgi lähedal.
Teedeministeerium

Teedeministeerium (lühend TM) oli Eesti esimesel iseseisvusperioodil üks Eesti ministeeriumeid.
Teedeministeeriumi struktuur.
Aastatel 1938–1940.
1938. aasta valitsemise korraldamise seaduse järgi oli Teedeministeeriumi ülesandeks: raudteede, maanteede, veeteede ja õhuteede ala ning ehitusasjanduse korraldamine, juhtimine ja järelevalve; riigiehitiste püstitamine ja avalikkude tööde korraldamine; tervishoiu ja hoolekande korraldamine ja juhtimine; pensionide ala korraldamine; töökaitse- ja sotsiaalkindlustusala juhtimine; looduskaitse.
Teedeministeeriumi juures asusid Tariifinõukogu, Liikluskomitee ja Liiklusnõukogu.
Tartu Eesti Põllumeeste Selts

Tartu Eesti Põllumeeste Selts (lühend TEPS, ka Eesti Põllumeeste Selts Tartus) oli eesti põllumehi ühendav selts; ühtlasi eesti vanim.
Tartu Eesti Põllumeeste Seltsi põhikiri kinnitati riigiministri poolt 1. märtsil 1870. aastal. Tartu Eesti Põllumeeste Seltsi eestseisuse valimine toimus 4. juulil 1870 “Vanemuises” peetud koosolekul, kuhu oli kogunenud 82 liiget. Sellel koosolekul valiti üheksaliikmeline seltsi eestseisus: esimees – Johann Voldemar Jannsen, “Eesti Postimehe” toimetaja; esimehe abid – Carl Robert Jakobson, gümnaasiumiõpetaja, ja H. Kotkas, Tartumaa Kavastu valla taluperemees; kirjatoimetaja – cand. Jakob Hurt, gümnaasiumiõpetaja, ja abid – A. Thomson ja K. Winkler; kassapidaja – Wilhelm Gottfried Eisenschmidt, Tartu Eesti Peetri kiriku koguduse õpetaja ja abid – J. Grünfeldt ja J. B. Bartels.
Seltsi asutas 1870. aastal Johann Voldemar Jannsen, et edendada põllumajandust.
Selts korraldas arvukalt põllumajanduse ja tööstuse näitusi. Esimene näitus peeti 19.–20. septembril või 2. oktoobril 1876 Otepääl; see oli ühtlasi esimene Eesti näitus.
Esimest korda oli eesti näituse korraldamise küsimus kõne all Tartu Eesti Põllumeeste Seltsi koosolekul 6. märtsil 1872. Üksikasjalikumalt võeti idee küsimuse alla alles 3. mail 1875 seltsi koosolekul, kus otsustati "elajate tundmise ja suguloomade soetamise" otstarbel korraldada kohalikke näitusi igas kihelkonnas. 26. jaanuaril 1876 tegi seltsi esimees Mart Mitt peakoosolekul ettepaneku korraldada näitus, kus oleksid esindatud meie maa parimad loomad ja käsitööd. Et Tartus puudus sobiv koht korraldati näitus Otepääl. Näituse avakõnes tähendas seltsi tollane esimees Mart Mitt, et "see esimene eestlaste poolt korraldatud näitus, see on "õppetool täiskasvanuile", mis asutati rahvale äratamiseks, õpetuseks ja edasisaamiseks". Vaatamata vihmasele ilmale külastas näitust ligi 1400 vaatajat. Välja oli pandud 29 hobust, 21 piimalehma, 7 lammast, 6 siga, vilja ja käsitööd. Auhindu anti välja 24. Näituse korraldamisest võtsid osa ka sakslased, kes lootsid, et eesti näitus innustab rahvast osa võtma ka iga-aastasest Tartus korraldatavast suurest saksa augustikuu näitusest.
Teine eesti näitus peeti 1877. aastal samuti Otepääl, kolmas ja neljas Põltsamaal ning 1880–1886 korraldati näitusi Mustvees, Rõngus ja Nõos.
Põllumajandusnäituste raames hakati 20. sajandi algul eksponeerima ka Eesti kunsti. 1906. aastal esitles Tartu Eesti Põllumeeste Selts Eesti Üliõpilaste Seltsi majas eraldiseisvat kunstinäitust, mis sai hiljem tuntuks esimese Eesti kunstinäitusena.
1912. aastal soetas selts Tartu lähedal Vahi külas endise Vahi poolmõisa hooned ja hakkas seal läbi viima eestikeelseid põllutöökursuseid. Saksa okupatsiooni ajal 1918. aasta novembris registreeriti see kaheaastase õppeprogrammiga Vahi põllutöökoolina. 1925. aastal hakati ehitama uut kooli peahoonet ning 1927. aastast tegutses seal ka aianduskool. 1939. aastal liigutati kooli haldamine selleks moodustatud sihtasutuse alla.
Abi Zeider

Abi Zeider (31. august 1920 Valga – 12. märts 1999 Tallinn) oli juudi päritolu Eesti trompetist.
Abi Zeider maeti 20. märtsil 1999 Metsakalmistule.
Muusikaline eripära.
Abi Zeider oli sünnipäraselt musikaalne, kuid erihariduseta. Tema pillimäng oli omanäoline ja väljendusrikas ning saavutas kuulsuse nii Eestis kui ka väljaspool seda. Abi Zeider oli oma aja tuntumaid Nõukogude Liidu trompetisoliste. Tema esituste juures on rõhutatud kaunist laulvat tooni, tollal teistele trompetistidele kättesaamatuid ülikõrgeid noote ja väljendusrikast mängu. Juba 1940. aastate teisel poolel suutis Abi Zeider Eesti Raadio džässorkestri koosseisus kontserdil välja mängida kolmanda oktavi fa. Nii kõrget nooti ei olnud publik trompetilt siis veel kuulnud. Omaaegsed kolleegid on nimetanud Abi Zeiderit kuldaväärt muusikuks hõbehäälse trompetiga.
Töö muusikakollektiivides.
Abi Zeider on esinenud solistina Venemaal, Bulgaarias, Tšehhoslovakkias, Soomes, Saksamaal, Belgias, Sri Lankal ning EXPO-67-l Kanadas. Abi Zeider on salvestanud Eesti Raadios üle 70 pala, teiste hulgas ka CD Tallinna Poistekooriga (1995). Mõnede allikate andmetel on Abi Zeideri salvestatud soolopalade arv isegi suurem: üle saja või koguni paarisaja ümber. Abi Zeideri esimene soolo-LP ilmus 1984. aastal.
Kalasadam

Kalasadam on Tallinna lahe lõunaosas Kalamajas asuv, tänapäeval vanalinnale lähim sadam.
Kalasadamast väljuvad navigatsioonihooajal reisilaevad Aegnale ja Naissaarele.
Kalasadama kail peetakse ka kalaturgu.
Ajalugu.
Keskajal oli sadama piirkonnas Kalarannas linna kalapaatide randumispaik. 19. ja 20. sajandi algul oli Kalarannas Tallinna ümbruse kalurite suurem kauplemiskoht.
Kalasadam ehitati aastail 1924–1925. Kuni Teise maailmasõjani oli sadam Eesti olulisim kalasadam; seal müüdi umbes kümnendik Eesti kalasaagist.
Aastail 1968–1997 oli sadama omanik Kolhoosidevaheline Laevatehas. Ettevõtte hooned müüdi sajandi lõpul ettevõttele Pro Kapital ning Tallinna linnavalitsus võimaldas ettevõttel hoonete teenindusmaana erastada ka tolleks ajaks lagunenud kaidega Kalasadama. Pro Kapitali esindas Kalasadamas tütarettevõte Kalaranna AS.
Aprillis 2020 alustas Pro Kapital Kalasadama renoveerimist.
Mereväe Kriminaaluurimisteenistus

Mereväe kriminaaluurimisteenistus (inglise: "Naval Criminal Investigative Service", lühend NCIS) on föderaalne uurimisbüroo, mis allub USA Mereväeministeeriumile ja mille peamiseks ülesandeks on USA mereväe ja merejalaväe poolt või nende vastu toime pandud kuritegude uurimine. NCIS tegeleb ka riikliku julgeoleku tagamise, vastuluure ja terrorismitõrjega.
Pooled NCIS-i töötajatest on tsiviilisikud, teine ​​pool on föderaalsed eriagendid. NCIS-i agendid on relvastatud föderaalsed uurijad, kes teevad sageli koostööd teiste USA valitsusasutustega ja tegutsevad enam kui 41 riigis ja mereväe laevadel. NCIS-i eriagentide tegevust abistavad analüütikud ja muud eksperdid valdkondadest nagu kohtuekspertiis, varjatud jälgimine, arvutikriminalistika jm.
Rahukohus

Rahukohus oli Venemaa keisririigis ja hiljem ka mujal (sh Eestis) olnud ainuisikuline (rahukohtunik) esimese astme kohus.
Rahukohtu moodustanud rahukohtuniku ülesannete hulgas olid väiksema tähtsusega tsiviil-, kriminaal- ja administratiivasjad.
Rahukohus Eestis.
Rahukohtunikud määrati ametisse Venemaa keisririigi justiitsministri poolt. Eesti alal moodustati viis rahukohtu ringkonda: Tallinn-Haapsalu, Rakvere-Paide, Pärnu-Viljandi, Tartu-Võru ja Saaremaa. Eestimaa Liivimaa kubermangu Võnnu-Valga Rahukohtu ringkond hõlmas ka hilisemaid Läti alasid. Rahukohtu ringkond jagunes jaoskondadeks, kus tegutsesid sinna määratud rahukohtunikud. Justiitsminister võis määrata igas rahukohtu ringkonnas ametisse ka lisa-rahukohtunikke, abistamaks ja asendamaks rahukohtunikke ning rahukohtu üldeesmärke silmas pidades ka au-rahukohtunikke.
Rahukogu järelevalvele allusid Balti kubermangudes aastatel 1889–1917 tegutsenud teise astme kohus, ülemtalurahvakohus. Ülemtalurahvakohtu otsuste peale kassatsiooni korras edasi kaevata Rahukogule. Ülemtalurahvakohtu ülesandeks oli läbi vaadata edasikaevatud vallakohtu otsuseid, hagide lahendamine tsiviilasjades, kus nõue ületas 15 rubla; nõuded, mida ei saanud hinnata (nt rikutud omandi taastamise asjus või servituutide kasutamisse puutuvad kaasused); hagide lahendamine kriminaalkaristuste korral, kui oli määratud rahatrahv (üle 5 rubla) või rahatrahvi asemel oli määratud vähemalt kolmepäevane arest.
Eesti kohtusüsteemis oli rahukohus aastani 1935, mil rahukohtunikud nimetati ümber ringkonnakohtu jaoskonnakohtunikeks ja senised rahukogud nimetati ringkonnakohtuteks.
Mõisavalitseja

Mõisavalitseja (rahvasuus "opman", saksapäraselt "Schaffner") oli mõisniku palgal olev abi või mõisamajanduse juhtimise asetäitja. 
Enne kapitalismi aega olid Eestis mõisavalitsejateks üldjuhul sakslased. 19. sajandi keskpaigast palgati sellele ametikohale ka üha rohkem eestlasi.
Mõisavalitsejatel oli mõisas tihti oma maja. Sellist hoonet nimetati valitsejamajaks.
Duo Malva &amp; Kirsipu

Duo Malva &amp; Kirsipu on Eesti "power folk" duo, mis esitab pärimusmuusikast inspireeritud muusikat. Duo moodustavad Kulno Malva ja Tõnis Kirsipu. Duo tegutsemisaja alguseks võib pidada esimest ühist avalikku esinemist Moisekatsi Elohelül 27. märtsil 2013, kus võideti ka peapreemia.
2014. aasta lõpus avaldati esimene singel "Hingelaul"" duo debüütalbumilt "Hingerännakud".
Diskograafia.
Albumid
Singlid
Kriitilise lugemise oskus

Kriitilise lugemise oskus (ingl k "critical literacy") on oskus kriitiliselt lugeda ja analüüsida tekste, pakkudes strateegiaid paljastamaks tekstikihtides peituvaid sõnumeid ja tähendusi. Neid protsesse valitsevad metakognitiivsed protsessid ja strateegiad, mis võimaldavad lugejatel oma arusaamist hinnata ja oma suhtumist kohandada. Kriitilist lugemist rakendatakse eelkõige diskursuseanalüüsis (meedia- ning poliitiliste tekstide lugemisel). 
Kriitilise kirjaoskuse idee on olnud mõjustatud poststrukturalismist, eelkõige lähtekohast, et tekstide tähendus kujuneb selle sotsiaalpoliitilises kontekstis, autorid loovad tekste ning lugejad interpreteerivad tekste ning hindavad neid õigeteks ja valedeks oma diskursiivsete süsteemide loogika järgi. Poststrukturalistliku loogika kohaselt pole tekstide hindamise kriteeriumid loomulikud ega neutraalsed, vaid on konstrueeritud eri kogukondade ja institutsioonide, näiteks teadusasutuste poolt. Seega, poststrukturalistlikus kontekstis pole tekst ja sellega seotud tähendused maailma neutraalne faktiline kirjeldus, vaid ideoloogilised nähtused ning kirjaoskus on pigem sotsiaalne ja poliitiline praktika kui neutraalne oskus. Kriitilise kirjaoskuse üks eesmärke on teenida suuremat sotsiaalset õiglust, vabadust ning võrdsust.
Kriitilise lugemise oskus tähendab osata hinnata, kas autor on oma väiteid põhjendanud adekvaatselt või mitte. Oskus sõltub osaliselt sellest, mida autor on väljendanud ning osaliselt lugeja teadmistest, kogemustest ja järeldustest, mida ta suudab teha. Teksti kriitiline lugemine ei tähenda, et tuleb kahtluse alla seada faktide õigsus, vaid enamjaolt tähendab see osata hinnata erinevate tõlgenduste kvaliteeti.
Turbalasund

Turbalasund on soomassiivi või soostiku turbakihid tervikliku kogumina. 
Turbalasundeid saab domineeriva turba järgi jaotada järgmiselt: madalsoo-, siirdesoo-, raba- ja segaturbalasund.
Eesti kõige tüsedam (17 m) turbalasund on Vällamäe soos.
Tõusuallikas

Tõusuallikas ehk limnokreen on survelise põhjaveega alal olev allikas, mille vesi tuleb alt ülespoole maapinnasüvendisse, tekitades sinna väikese veekogu. Tõusuallikate vastandid on langeallikad ehk reokreenid.
Eestis kuuluvad tõusuallikate hulka näiteks Saula Siniallikad, Suur Siniallik, Äntu Sinijärv.
Langeallikas

Langeallikas ehk nõlvaallikas ehk reokreen on üldjuhul surveta põhjaveega alal olev allikas, mis paikneb nõlval liivases või kruusases pinnases.
Langeallikatele vastanduvad tõusuallikad ehk limnokreenid.
Lodumets

Lodumets on liigniiskel alal (lodus või soos) olev mets, kus kasvavad kuused või segapuud (segamets).
Eesti lodumetsade peamine puuliik on sanglepp. 
Kuivendatud lodumetsast kujuneb kõdusoo- või lodualusmets.
Timo K. Mukka

Timo Kustaa Mukka (17. detsember 1944 Bollnäs, Rootsi – 27. märts 1973 Rovaniemi) oli soome kirjanik.
Ta sündis Kesk-Rootsis Bollnäsis, kus tema vanemad olid sõjapõgenikena varjul Lapi sõja eest. Lapsepõlve veetis ta Orajärvi külas Pello vallas (Lapi maakonnas).
Armageddon (film)

"Armageddon" on Ameerika Ühendriikide 1998. aasta "sci-fi"-põnevusfilm, mis räägib puurijate meeskonnast, kes saadetakse hävitama asteroidi, mis kokkupõrkel Maaga tooks kaasa maailmalõpu. 
"Armageddon" esilinastus kinodes kõigest kaks kuud pärast analoogse sisuga filmi "Kokkupõrge" linastumist. "Armageddon" oli parema piletituluga, aga astronoomid pidasid "Kokkupõrget" teaduslikult täpsemaks. Film oli suurima eelarvega film 1998. aastal. 
Sisu.
Kosmoses läheb kaotsi kosmosesüstik Atlantis. Mõni tund hiljem saab New York meteoriidisajus raskelt kannatada. NASA teadlased saavad neid kahte intsidenti uurides teada, et Maa poole on teel USA Texase osariigi suurune asteroid, mis Maaga kokku põrgates põhjustab elu hävinemise. NASA kutsub appi süvamerepuurija Harry Stamperi, et see oma meeskonnaga puuriks asteroidisse augu ja lõhuks selle tuumapommiga kaheks, sest see on ainuke võimalus kokkupõrget vältida. Meeskonnad asuvad kahe süstikuga, Freedomi ja Independence'iga teele, aga operatsiooni ähvardab varsti läbikukkumine. Independence saab asteroidile lähenedes asteroiditükiga pihta ja kukub alla ning Freedomi puur hävineb, kui see gaasitaskut tabab.
Ralph Fiennes

Ralph Nathaniel Twisleton-Wykeham-Fiennes (sündinud 22. detsembril 1962 Ipswichis) on inglise filminäitleja.
Tema tuntuimate rollide hulka kuuluvad osatäitmised filmides "Schindleri nimekiri", "Ettelugeja", "Inglise patsient", "007 Skyfall" ja "The Grand Budapest Hotel".
Waterfordi krahvkond

Waterfordi krahvkond (iiri keeles "Cathrach agus Contae Phort Láirge") on krahvkond Iirimaa lõunaosas Munsteri provintsis. Krahvkond on nime saanud Waterfordi linna järgi.
Kerttu Niskanen

Kerttu Elina Niskanen (sündinud 13. juunil 1988 Oulus) on Soome murdmaasuusataja.
Ka ta noorem vend Iivo Niskanen on tuntud murdmaasuusataja ja olümpiavõitja.
Saavutused.
Maailma karikasarjas.
Kerttu Niskanen on individuaalarvestuses osalenud () 188 maailma karikasarja etapil ja jõudnud esikolmikusse üheksal korral, kahel korral on ta võitnud.
Kokkupõrge (film)

"Kokkupõrge" on 1998. aasta USA "sci-fi"-põnevusfilm. Film räägib, kuidas NASA üritab hävitada asteroidi, mis Maaga kokku põrgates ähvardab elu Maal hävitada.
Sisu.
1998. aastal märkab koolipoiss teleskoobiga taevast uurides ootamatult midagi kahtlast. Ta informeerib oma leiust NASA-t, kes kinnitab, et tegu on tohutu asteroidiga, mis Maad tabades toob kaasa elu hävimise. Aasta hiljem asub asteroidi poole teele kosmoselaev Orion, mille meeskonna missiooniks on asteroid hävitada. Samal ajal valmistuvad maailma riikide valitsused halvimaks ja USA-s paigutatakse miljon inimest maa-alustesse punkritesse, et elu pärast katastroofi saaks jätkuda. Ootamatult kukub Orioni missioon läbi ja Maad ähvardab ikkagi häving, sest asteroid purunes hävimise asemel kaheks, mille mõlemad tükid on endiselt teel Maa poole. Inimesed mõistavad, et esimese poole tabamus suudetakse küll raskete kaotustega üle elada, aga teist tabamust enam mitte.
Tom Brady

Thomas Edward Patrick Brady juunior (sündinud 3. augustil 1977 San Mateos Californias) on endine Ameerika Ühendriikide Ameerika jalgpalli mängija. 
Brady alustas oma profikarjääri 2000. aastal, kui ta liitus New England Patriotsi meeskonnaga, kus mängis kuni 2019. aastani. Selle ajaga võitis ta klubiga kuus Super Bowli tiitlit. Aastatel 2020–2022 mängis ta Tampa Bay Buccaneersis, kelle koosseisus võitis veel ühe Super Bowli. Brady kuulutas oma karjääri lõppenuks 2023. aasta alguses.
Ta on võitnud NFL-i hooaja kõige väärtuslikuma mängija (MVP) tiitli kolm korda: aastatel 2007, 2010 ja 2017. Lisaks on ta saanud Super Bowli finaali MVP tiitli rekordilised viis korda.
Aastal 2009 abiellus ta Brasiilia supermodelli Gisele Bündcheniga, kellega tal on kaks last: poeg Benjamin (sündinud 2009) ja tütar Vivian (sündinud 2012). Paar lahutas 2022. aastal pärast 13 aastat kestnud abielu.
Palivere linnus

Palivere linnamägi (ka Palivere Pikajalamägi või Pikajalamägi või Pikajala mägi) on muinaseestlaste linnamägi. Linnamägi asub Lääne maakonnas Lääne-Nigula vallas Palivere suusahüppemäel, Piirsalu metskonnas 53.
Kirjeldus.
Linnust katab 10–15 m kõrgune segamets.
Linnuseala piirab mõlemast otsast välisküljel kuni 2,5 m kõrgune kruusavall. Sealt on leitud tumedamat pinnast, sütt ja lagunenud tukke arvatavatest palkkonstruktsioonidest. Poolovaalse kujuga õueala on ligikaudu 10 000 – 11 000 ruutmeetri suurune, kuid selles puudub kultuurkiht. Kagupoolne, kaarjalt põhja suunas pöörduv vall on 90 m pikk. Väljaspool on kohati kuni 10–12 m laiune nõgu. Loodepoolne vall on jälgitav umbes 30 m pikkuselt, kuid see on osaliselt lõhutud. 10–12 m väljaspool on 2 m sügavune kraavinõgu.
Enam kui 70 m ulatuses linnuse ida- ja kirdeküljel vall puudub. Selle kindlustamata lõigu tõttu peetakse linnust mingitel põhjustel poolikuks jäänuks. Teise oletuse kohaselt kuulub linnus kahe otsavalliga neemiklinnuste hulka. Oletatav dateering 6.–11. saj.
Áthose poolsaar

Áthose poolsaar (kreeka keeles "Χερσόνησος του Άθω") ehk Ágio Órose poolsaar on poolsaar Kreeka põhjaosas, Chalkidike poolsaare idaosa. Poolsaarest põhjas ja kirdes on Traakia meri ning edelas Ágio Órose laht.
Poolsaare kaguosas asub Áthose mägi (2033 m).
Laenatud naene

"Laenatud naene" on 1913. aastal esilinastunud ja hiljemalt 1912. aastal Tallinnas filmitud 12-minutiline mängufilm (komöödia). See on vanim teadaolev Eesti mängufilm. Varem peeti vanimaks Eesti mängufilmiks Johannes Pääsukese filmi "Karujaht Pärnumaal".
Lavastaja nime pole teada. Näitlejate seas on Paul Pinna (peategelase onu) ja Alfred Sällik (teener). "Laenatud naest" filmiti Tallinnas Riia levikontori omaniku Mintuse tellimusel, välisvaadetelt on äratuntavad Pikk tänav ja Paks Margareeta, Patkuli vaateplatvorm koos trepiga ning Snelli tiik.
Nitroalusel originaal on hävinud, ent säilinud on heas seisukorras koopia filmilindil. Tiitrid ja vahetekstid pole säilinud, näha on vaid viimaste asukohad. Filmi ainsat teadaolevat eksemplari säilitatakse Gosfilmofondis Venemaal.
Film põhineb samanimelisel näitemängul, mille 1908. aastal tõlkis eesti keelde Mihkel Aitsam. Selles küsib vennapoeg rikkalt onult raha oma olematu perekonna toetuseks. Kui onu külla sõidab, laenab vennapoeg endale naise ja lapsed, kuid ootamatult armuvad tema "naine" ja onu.
"Groteski võtmes mängitud jantlik lugu, mille kõige huvitavam osa on ehk tuntud Tallinna paigad," iseloomustas filmi Eesti Kinoliidu esimees Peeter Simm.
Jaak Juske hinnangul on mõned kaadrid filmitud juba 1912. aasta jaanuaris või veelgi varem, kuna läbi Suure Rannavärava avanevas vaates pole näha elektrijaama hoonet, mida hakati ehitama 1912. aasta jaanuari lõpus ja mis valmis "Laenatud naese" esilinastuse aegu 1913. aastal.
2017. aastal taastas filmi Mart Sander; tema helindatud, vahetekstidega varustatud, koloreeritud ja õigeks korrigeeritud kiirusega versioon kestab 22 minutit. 
Sisu.
Peategelane (August Kuuskmann) elab muretut poissmeheelu. Rikkalt onult (Paul Pinna) elamisraha saamiseks on ta aga luisanud, et on võtnud naise ja saanud isaks. Kui onu oma kirjas teatab peatsest küllatulekust, asub peategelane külaskäigu ajaks „laenunaest” otsima. Meeleheitlikult püüab ta naisi ära rääkida linnatänaval, uisujääl, Toompea nõlval. Leidnud kaastundliku naise (Betty Kuuskmann), tõttab ta vaksalisse onule vastu. Kodus jagab onu kingitusi, kuid tahab last näha. Peategelane tormab õue sobivat last otsima, samal ajal sõbruneb onu noore daamiga ja saab teada tõe, mis talle vägagi meeltmööda on. Nüüd saab onu naise kätt paluda, tema tunnetele vastatakse. Kui vennapoeg varastatud lapsega koju jõuab, ootab teda ees õnnelik paar ning suuremeelne onu, kes pettused andeks annab.
Calvin Harris

Calvin Harris (sündinud Adam Richard Wiles; 17. jaanuaril 1984 Dumfriesis) on šoti DJ, laulja ja produtsent.
Cheek

Cheek (kodanikunimi Jare Henrik Tiihonen; sündinud 22. detsembril 1981 Vantaas) on Soome räppar.
Elukäik.
Jare Tiihonen on sündinud Vantaa linnas. Tema ema on Aini Tiihonen ja isa Heimo Petteri Tiihonen. 
Tal on kaks venda (Markus ja Jere Petteri) ja kaks õde (Heidi ja Theresa). Jere on Jare kaksikvend (Jare on Jerest paar minutit vanem).
Augustis 2018 lõpetas ta oma 20 aastat kestnud räpparikarjääri.
Ágio Órose laht

Ágio Órose laht ehk Singose laht (kreeka keeles "Σιγγιτικός κόλπος") on Egeuse mere loodeosas paiknev laht, mis ümbritseb Sithonía ja Áthose poolsaare rannikut.
Intermediaarsed filamendid

Intermediaarsed filamendid moodustavad koos mikrofilamentide ning mikrotuubulitega raku tsütoskeleti. Intermediaarsed filamendid on keskmiselt 10 nm läbimõõduga fiibrid. Erinevalt aktiinifilamentidest ning mikrotuubulitest on intermediaarsed filamendid palju stabiilsemad ning oma koostiselt palju heterogeensemad. Intermediaarsed filamendid võivad koosneda näiteks vimentiinist, keratiinist, laminiinist jne. Intermediaarsed filamendid on olulised raku kuju säilitamisel ning mängivad tähtsat rolli rakk-rakk ning rakk-rakuväline maatriks liiduste moodustumisel.
CBS

CBS (hääldus si:bi:es; inglise keeles: CBS Broadcastin Inc.) on USA meediakontsern. Akronüüm "CBS" tuleb ettevõtte varasemast nimest Columbia Broadcasting System. Ettevõte on asutatud 1927. aastal.
CBS-i peakontor asub New Yorgis CBS-i hoones. CBS on osa Ameerika "Big Three" televisioonivõrkudest. CBS-il on suured tootmisrajatised CBS Broadcast Centeris ning Paramounti peakorteris One Astor Plazas (mõlemad hooned samuti New Yorgis) ning Television Citys ja Radfordi stuudiokeskuses Los Angeleses. CBS-i nimetatakse mõnikord ka silmavõrguks (ingl: Eye Network), sest ettevõtte logol, mis on olnud kasutusel alates 20. oktoobrist 1951, on silma sümbol, ning ka Tiffany võrguks (ingl: Tiffany Network), mis võib viidata võrgu programmide tajutavale kõrgele kvaliteedile William S. Paley ametiajal ja võib viidata ka mõnele CBS-i esimestele värvitelevisiooni demonstratsioonidele, mis toimusid 1950. aastatel New Yorgis endises Tiffany ja Company hoones.
Segakoor Noorus

Segakoor Noorus on Eesti segakoor. 
Koor asutati 1959. aastal. Koori esimene peadirigent oli kuni 1976. aastani August Lüüs, abidirigendid olid Peeter Perens ja Maie Kivita. Hääleseadja oli Ludmilla Issakova.
Sügisel 1976 ühines Noorus Tallinna 22. Keskkooli segakooriga Kevade ning peadirigendiks sai Kevade peadirigent Ene Üleoja, abidirigendina jätkas Maie Kivita. 
1991. aastal sai koori peadirigendiks varem nii Kevades kui ka Nooruses koorilauljana laulnud Raul Talmar.
Aastatel 2012–2021 oli segakoori Noorus peadirigent Maarja Helstein, abidirigent Taavi Hark (endiselt ametis). Alates 2022. aastast on peadirigent Roland Viilukas.
Segakoor Noorus on Eesti Kammerkooride Liidu liige.
Tunnustus.
Tunnustusavalduste näiteid:
Diktor

Diktor on raadios või televisioonis teadustaja, kes harilikult loeb ette eeltoimetatud uudiseid, tutvustab saatekava või loeb saate või filmi tekste. Tuleneb ladina sõnast "dictor", tähendades kõnelejat, oraatorit.
Eesti Televisioonis lõppes saatekava teadustajate ehk diktorite ajastu 2002. aastal.
Astang

Astang on geoloogias selgelt eristatava jalami ja pervega järsk või püstloodis nõlv. 
Väiksema kaldega astangutevahelist tasandit nimetatakse terrassiks.
Filmioperaator

Filmioperaator (ka "operaator", "operaator-lavastaja" või "kaameralavastaja"; ingl "cinematographer, director of photography") on filmikunstis ja videograafias loovtöötaja, kes vastutab filmi visuaalse esteetika ja tehnilise teostuse eest. Filmioperaator määrab, kuidas kaamerat ja valgustust kasutatakse, et lugu jutustada ja kujundada vaataja elamust.
Filmioperaatori eesmärk on muuta tehnilised ja kunstilised valikud kokku kõlama filmi narratiivi ja emotsionaalse tooniga. Filmioperaator töötab tihedas koostöös režissööriga, määrates filmi visuaalse stiili ja loo jutustamise meetodid. Ta vastutab järgmiste aspektide eest:
Filmioperaatori amet kujunes välja koos filmikunsti algusaegadega 19. sajandi lõpus, kui filmikaamerate kasutamine nõudis nii tehnilisi oskusi kui ka esteetilist visiooni. Esialgu olid filmioperaatorid rohkem tehnilised spetsialistid, kuid hiljem hakkasid nad loovalt panustama filmi visuaalsesse kontseptsiooni.
Ajalugu.
19. sajandi lõpu ja 20. sajandi alguse esimesed filmioperaatorid olid peamiselt insenerid, kes katsetasid uue meediumi võimalusi. Hollywoodi kuldajastul (1920–1950) sai filmioperaatorite töö tähtsamaks, kuna stuudiosüsteem nõudis suuremat spetsialiseerumist. 1950.–1970. aastatel muutus filmioperaatorite töö värvi- ja laiekraanformaatide tulekuga keerukamaks. Prantsuse uus laine ja Itaalia neorealism tõid kaasa eksperimentaalsemate visuaalsete lahenduste kasutamise. 2000. aastatest alates kasutavad operaatorid ka digitaaltehnoloogiat ja arvutipõhised efekte.
Rahvusvaheliselt on filmioperaatorite stiilides ja lähenemistes suuri erinevusi. Näiteks Ameerika Ühendriikide operaatorid keskenduvad sageli suurejoonelisele valgustusele ja laiale kompositsioonile, samas kui Euroopa operaatorid eelistavad intiimsemaid ja loomulikke kaadreid.
Eestis.
Eesti filmioperaatorid on saavutanud rahvusvahelist tuntust eriti dokumentaal- ja kunstifilmide valdkonnas. Eestis õpetab filmioperaatoreid välja Balti filmi- ja meediakool.
Liigitus.
Filmioperaatori töö jaguneb mitmeks spetsiifiliseks valdkonnaks:
Berezove (Marjinka rajoon)

Berezove on küla Ukrainas Donetski oblastis Marjinka rajoonis, umbes 30 km kaugusel Donetski keskusest edelas.
Berezove kõrgus merepinnast on 196 meetrit.
2001. aasta rahvaloenduse andmeil elas asulas 575 inimest.
Donbassi sõja ajal, 2014. aasta suvel-sügisel, toimus asula lähistel mitmeid kokkupõrkeid valitsusvägede ja valitsusvastaste relvajõudude vahel. 10. novembril 2014 toimunud rünnakus hukkus kolm valitsusvägede võitlejat, kolm sai haavata. 8. septembril 2015 hukkus küla piirkonnas Donetskist Mariupolisse teel olnud 30-aastane naisterahvas. 11. veebruaril 2017 toimunud pooletunnises relvakokkupõrkes vastase luuresalgaga hukkus kaks Ukraina sõdurit.
Eesti NSV teeneline teadlane

Eesti NSV teeneline teadlane oli Eesti NSVs 1941. aastal loodud, teadlastele antud aunimetus.
Eesti NSV teenelised teadlased.
Eesti NSV teenelisi teadlasi:
Eesti NSV teeneline kunstitegelane

Eesti NSV teeneline kunstitegelane on Eesti NSVs välja antud aunimetus.
Aunimetust andis Eesti NSV Ülemnõukogu Presiidium "lavastajatele, heliloojatele, dirigentidele, kooride ning muusika-, tantsu- ja teiste loominguliste kollektiivide kunstilistele juhtidele ning õppejõududele ja teistele isikutele, kes on loonud suure ideelise ja kunstiväärtusega teoseid või kellel on suuri teeneid eesti nõukogude ja rahvakunsti arendamisel, teadustöös või kaadri kasvatamisel ja ettevalmistamisel."
Eesti NSV teenelise kunstitegelase aunimetus kehtestati Eesti NSV Ülemnõukogu Presiidiumi 31. märtsi 1941 seadlusega "Eesti NSV aunimetuste maksmapanemise kohta".
Eesti NSV teenelised kunstitegelased.
Eesti NSV teenelisi kunstitegelasi:
Eesti NSV teeneline kultuuritegelane

Eesti NSV teeneline kultuuritegelane on Eesti NSVs välja antud aunimetus.
Aunimetust andis Eesti NSV Ülemnõukogu Presiidium "kõrge kvalifikatsiooniga kultuuritöötajatele, samuti partei-, nõukogude ja ühiskondlike organisatsioonide töötajatele, kes on nimetatud aladel vähemalt 15 aastat edukalt töötanud ning kellel on suuri teeneid nõukogude kultuuri arendamisel, elanike kasvatamisel ja kultuuritaseme tõstmisel ning kaadri ettevalmistamisel."
Eesti NSV teenelise kultuuritegelase aunimetus kehtestati 1961. aastal.
Eesti NSV teenelised kultuuritegelased.
Eesti NSV teenelisi kultuuritegelasi,:
Päranipunääre

Päranipunääre (ladina "glandula uropygialis" või "glandula uropygii") on lindude keha tagaosas (päranipualal) asuv paariline rasvanääre; ühtlasi lindude ainus nahatekkeline nääre. 
Päranipunäärme funktsioon on rasvase sekreedi eritamine, millega linnud võiavad oma keha kaitseks niiskuse vastu.
Paigalind

Paigalind (vanemas kirjanduses ka "aastalind") on lind, kes mingil maa-alal (nt Eesti alal) esineb aasta läbi. 
Eestis on paigalinnud näiteks hallvares, metsis, koduvarblane.
Kergliiklustee

Kergliiklustee ehk jalgratta- ja jalgtee on kergliikluseks, st mitte mootorsõidukitega, vaid jalgsi, jalgrattaga, rulluiskudega jne, liikumiseks mõeldud tee, mis Eestis on üldjuhul kaetud kunstliku teekattega.
Kergliiklusteedel segunevad eri kiirustel liikuvad liiklejagrupid, eelkõige jalakäijad ja jalgratturid. Ehkki mõlemad on eraldatud autoliiklusest, on liiklusohutuse seisukohalt parem, kui sellised grupid on eraldatud ka üksteisest. Seetõttu on mõnel pool, näiteks Helsingis, "kergliiklusteede" rajamine lõpetatud. Samas on kergliiklusteed parema taristu puudumisel tähtsad tervisespordi võimaldamiseks, eraldi teede rajamine jalgratturitele ja jalakäijatele nõuab aga rohkem ruumi ja raha.
Eestis hoogustus kergliiklusteede rajamine pärast iseseisvuse taastamist. 2020. aastate algusest on siiski ka Eestis hakatud kaaluma eraldi jalgrattatee ja kõnniteede rajamist.
Mõiste.
Soomes 1960. aastatest pärit mõiste tuli eesti keelde 2010. aastatel.
Liiklusseadus määratleb jalgratta- ja jalgtee kui "jalgrattaga, tasakaaluliikuri ja jalakäija liiklemiseks ettenähtud eraldi tee või teeosa, mis on asjakohaste liiklusmärkidega tähistatud". Seaduses kergliiklustee mõistet ei leidu, ent tavakeeles kasutatakse kergliiklustee mõistet jalgratta- ja jalgtee sünonüümina või katusmõistena mitmesuguste teede kohta, mis on ette nähtud jalakäijatele, jalgratturitele ja teistele kergliiklejatele. Teeregistri põhimääruse järgi on kergliiklustee "sõiduteest eraldatud jalgratta- ja jalgtee, jalgtee, jalgrattatee või tee koosseisu kuuluv kõnnitee".
Haudelind

Haudelind on lind, kes mingil maa-alal (nt Eesti alal) teeb läbi oma pesitsustsükli.
Eesti lindudest (375 liiki) on haudelindusid 225 liiki, kellest 210 pesitsevad seal püsivalt.
Islami Džihaadi Ühendus

Islami Džihaadi Ühendus (Araabia keeles: الإسلامي الجهاد لاتحاد‎ / Ittiḥad al-Islāmī al-Jihad; inglise keeles "Islamic Jihad Union", IJU või "Islamic Jihad Group", IJG) on 2002 aastal Usbekistanis asutatud islamistlik organisatsioon. Väidetavalt asutati Usbekistani salateenistuse poolt, olles nende nn "kasulikeks idiootideks". Sellise nime võtsid kasutusele 2005. aastal ja 2007. aastal kandis USA Välisministeerium nad terroriorganisatsioonide nimekirja. On seotud al-Qaidaga. 2006 käisid Pakistanis sõdimas.
Tiibade siruulatus

Tiibade siruulatus (ka "sirulaius") on linnu maksimaalselt välja sirutatud tiibade tippude vaheline vahemaa. Siruulatust mõõdetakse linnu keha ülapoolelt, s.t kui lind on laua peal selili.
Islami Džihaad Palestiinas

Islami Džihaad Palestiinas (araabia keeles ‏حركة الجهاد الإسلامي‎ / Ḩarakat al-jihād al-islāmī) keskus asub Damaskuses (Süüria). Islami Džihaad Palestiinas kujunes välja egiptuse moslemivennaskonnast (kes tegutsesid Gaza sektoris) ja ajatolla Khomeinī 1979. aasta islami revolutsiooni aadete (ideoloogia) ekspordist.
Islami Džihaad Egiptuses

Islami Džihaad Egiptuses (araabia keeles: al-Jihād al-Islāmī fī Miṣr) oli islamistlik äärmusrühmitus, mis tegutses peamiselt Egiptuses 1970.–1990. aastatel. 
Rühmituse eesmärk on kukutada Egiptuses ilmalik võim ja asutada šariaadi seaduste alusel tegutsev islamiriik. Islami Džihaad Egiptuses loodi 1980. aastate üliõpilaste põrandaaluste rühmade ühinemisel. Liikumise juhiks sai Aiman al-Zawahiri.
Islami Džihaad korraldas 6. oktoobril 1981 atentaadi president Anwar Sadatile. 1991. aastal sai Aiman al-Zawahiri organisatsiooni ainujuhiks. 1998. aastal liitis Al-Zawahiri Islami Džihaadi Egiptuses Al-Qaedaga.
1997. aastal sooritas Aiman al-Zawahiri juhitud Islami Džihaad Egiptuses koostöös teise Egiptuse terroriorganisatsiooniga Islami Liit (Al-Gama'a al-Islamiyya) rünnaku Lääne turistidele Luxoris (hukkus 58 turisti ja neli Egiptuse giidi).
2014. aasta maailmameistrivõistlused tõstmises

2014. aasta tõstmise maailmameistrivõistlused toimusid 8.–16. novembrini 2014 Kasahstanis Almatõs.
Eestit esindas 4 sportlast, medaleid ei saadud.
Limericki krahvkond

Limericki krahvkond (iiri keeles "Contae Luimnigh") on krahvkond Iirimaa edelaosas Munsteri provintsis.
Krahvkond on nime saanud keskuse Limericki linna järgi.
Quantico merejalaväebaas

Quantico merejalaväebaas (inglise: Marine Corps Base Quantico) on USA merejalaväe baas Virginia osariigis Quanticos, mis asutati 1917. aastal. Baasis toimub peamiselt merejalaväelaste väljaõpe. Seal elab 12 000 sõjaväelast ja tsiviilisikut.
Therme laht

Therme laht (kreeka keeles "Θερμαϊκός Κόλπος") on laht Egeuse mere loodeosas, mis ümbritseb Kassándra ja Chalkidike poolsaare ning Kesk-Makedoonia ja Tessaalia piirkonna rannikut.
Laht sai nime lahe kirderannikul asunud antiikaja linna Therme (praegu Thérmi) järgi.
Lahte suubuvad mitmed jõed: Vardar, Aliákmonas, Loudías, Gallikós jt.
Soome piirivalve

Soome piirivalve (soome "Rajavartiolaitos", rootsi "Gränsbevakningsväsendet") on Soome siseministeeriumi haldusalas olev ja Soome riigipiiri valvamise ning kaitsmisega tegelev sõjaväeline valitsusasutus.
Soome piirivalves töötab 2800 inimest. Lisaks on seal aega teenimas 500 ajateenijat, keda ei kasutata rahuajal piiril patrullimises. Mobilisatsiooni ajal muutub asutus osaks Soome Kaitseväest ja isikkoosseis kasvab 11 600 inimeseni.
Ülesanded.
Piirivalve kontrolli all on ka 3-5 km laiune piiritsoon Vene piiri ääres. Selle tsooni külastamiseks on piirivalvest vaja taotleda eriluba.
Zeelandi krahvkond

Zeelandi krahvkond oli Saksa-Rooma riigi krahvkond Madalmaades. See hõlmas ala Schelde ja Maasi deltas, mis laias laastus vastab tänapäeva Hollandi Zeelandi provintsile. Zeelandi krahvkond ei hõlmanud Zeelandi Flandria piirkonda, mis oli Flandria osa; teisalt, praegune Zeelandi provints ei sisalda Sommelsdijki, mis oli ajalooliselt Zeelandi krahvkonna osa.
Ajalugu.
Ala on alati olnud oma tugevamate naabrite, Hollandi krahvkonna, Hainaut' krahvkonna ja Flandria krahvkonna saak. Aastal 1012 läänistas keiser Heinrich II Zeelandi Prantsuse Flandria krahvile Balduin IV-le, misjärel valitseti mõlemat krahvkonda personaalunioonis, mida põhjapoolne Holland alguses vaidlustas. Aastal 1167 puhkes krahvkondade vahel sõda, misjärel tunnistas Hollandi krahv Floris III Flandria krahvi Filipsi ülemvõimu Zeelandis. Hollandi krahv Floris IV (1222-1234) vallutas Zeelandi, mida alates Willem II pojast, krahv Floris V-st aastal 1256 valitseti personaalunioonis Hollandiga.
1323. aasta Pariisi lepinguga Flandria ja Hainaut-Hollandi vahel taganes Flandria krahv nõuetest Zeelandile ja tunnistas Hollandi krahvi Zeelandi krahvina. Sellele vaatamata jäi Zeeland eraldi haldusüksuseks, mis omakorda oli Hollandi krahvide halduses.
Aastal 1432 annekteeriti see Burgundia hertsogi Philippe Hea poolt ja sai Burgundia Madalmaade osaks. Pärast Burgundia Marie surma aastal 1482 oli Zeeland vastavalt Senlise lepingule üks Seitsmeteistkümnest provintsist, mida haldasid Habsburgid ja mis aastal 1512 ühendati Saksa-Rooma riigi Burgundia ringkonda.
Pärast Kaheksakümneaastast sõda oli Zeeland üks aastal 1581 rajatud Hollandi Vabariiki ühendatud provintsidest. Nii enne kui ka pärast Hollandi iseseisvumist jagas Zeeland mõningaid institutsioone Hollandi ja Lääne-Friisimaa staatidega, nagu ülemkohus, Hollandi, Zeelandi ja Lääne-Friisimaa ülemnõukogu, pärast eraldasid põhjapoolsed provintsid end keisrivõimust ja Mecheleni suure nõukogu alluvusest.
Pärast generaalstaatide loomist aastal 1583 sai esindukogu kohaks esialgu Middelburg. Aastast 1585 alates kogunes see Haagis. Olles (teoreetiliselt) sõltumatu (osa)riik, lakkas Zeelandi krahvkond olemast Bataavia Vabariigi ajal aastal 1795, kui sellest sai departemang. Üheskoos Zeeuws-Vlaandereniga moodustab see täna Zeelandi provintsi.
Zeelandi krahvkonna linnad.
Hääleõiguslikud linnad, tähtsuse järjekorras:
Väikelinnad (puudus koht Zeelandi staatides):
Eve

EVE võib tähendada järgmist:
Eve võib tähendada järgmist:
Maakond (Kreeka)

Maakond (kreeka keeles "νομοί", ainsuses "νομός") oli Kreeka 2. järgu haldusüksus aastatel 1833–1836 ja alates 1845 kuni Kallikratise haldusreformini aastal 2010. 
Alates 1. jaanuarist 2011 asendati maakonnad piirkonnaüksustega ("περιφερειακές ενότητες"), suur osa jäi samadesse piiridesse, mõned piirkonnaüksused moodustati ka uuesti.
Kuni 1987. aastani olid maakonnad jaotatud kümne geograafilise piirkonna vahel ja seejärel 2011. aastani 13 piirkonna vahel.
Kosmosesüstik Discovery

Kosmosesüstik Discovery (tähisega OV-103) on üks neljast säilinud NASA kosmosesüstikust. Discovery tegi esimese lennu 1984. aastal, missioonil STS-41-D, mis kestis 30. augustist 5. septembrini.
Discovery oli ehitamise järjekorras neljas (eelnesid Enterprise, mis kosmosesse ei läinud ja Challenger ning Columbia, mõlemad on hävinud) ja esimene süstik, mis pensionile saadeti. Kosmosesüstik Discovery tegi oma viimase lennu missiooni STS-133 raames ajavahemikul 24. veebruar kuni 9. märts 2011. Discovery tähtsamateks missioonideks jäid ISSi kokkupaneku abistamine ja Hubble'i kosmoseteleskoobi orbiidile viimine.
Ajalugu.
Süstik nimetati James Cooki HMS Discovery järgi, mida Cook juhtis oma viimasel avastusretkel ja Henry Hudsoni laeva "Discovery" järgi.
Discovery viis 1990. aastal orbiidile Hubble'i kosmoseteleskoobi ning sooritas selle teise ja kolmanda teenindusmissiooni. Discovery sooritas 1988. aastal esimese missiooni pärast Challengeri katastroofi ja 2005. aastal esimese missiooni pärast kosmosesüstiku Columbia katastroofi.
1998. aastal lendas Discovery missioonil kaasa John Glenn, kes oli Mercury Seveni liige. Ta oli missiooni ajal 77-aastane ja sellega oli aastatel 1998–2021 vanim kosmoses käinu. 2021. aastal käis 90-aastaselt kosmoses William Shatner.
Discovery tegi oma viimase lennu 2011. aastal. Pärast seda on süstik Smithsoniani lennundus- ja kosmosemuuseumi püsiekspositsioonis.
Missioonid.
Viimase missiooni lõpuks oli Discovery 27 aasta jooksul teenindatud 39 missioonil lennanud 238 miljonit kilomeetrit, teinud 5830 tiiru ümber Maa ja olnud orbiidil 365 päeva. Discovery teenindas rohkem missioone kui ükski teine kosmosesüstik ja oli esimene kolmest säilinud süstikust, mis lennud lõpetas.
Donetski delfinaarium

Donetski delfinaarium Nemo asub Ukrainas Donetskis. Štšerbakovi pargis asuv delfinaarium avati 19. detsembril 2009.